b"\n_START_ARTICLE_\nKlevo lapas (simbolis)\n_START_PARAGRAPH_\nKlevo lapas \xe2\x80\x93 b\xc5\xabdingos formos klevo (cukrinio klevo) lapas yra vienas \xc5\xbeinomiausi\xc5\xb3 nacionalini\xc5\xb3 Kanados simboli\xc5\xb3.\n_START_SECTION_\nKlevo lapas kaip simbolis Kanadoje\n_START_PARAGRAPH_\nXVIII a. prad\xc5\xbeioje Naujosios Pranc\xc5\xabzijos gyventoj\xc5\xb3 skai\xc4\x8dius pasiek\xc4\x97 18 t\xc5\xabkstan\xc4\x8di\xc5\xb3. Tuo metu palei \xc5\xa0v. Lauryno up\xc4\x99 gyven\xc4\x99 pranc\xc5\xabzai kanadie\xc4\x8diai \xc4\x97m\xc4\x97 naudoti simbol\xc4\xaf klevo lap\xc4\x85._NEWLINE_\xc5\xa0io simbolio populiarumas tarp pranc\xc5\xabzakalbi\xc5\xb3 kanadie\xc4\x8di\xc5\xb3 nema\xc5\xbe\xc4\x97jo, o 1834 m. \xc4\xafkuriant \xc5\xa1v. Jono Krik\xc5\xa1tytojo draugij\xc4\x85 (pranc. Soci\xc3\xa9t\xc3\xa9 Saint-Jean-Baptiste) klevo lapas buvo vienas i\xc5\xa1 daugelio simboli\xc5\xb3, kurie si\xc5\xablyti atstovauti \xc5\xa1i\xc4\x85 draugij\xc4\x85. Kalb\xc4\x97damas apie klevo lap\xc4\x85 pirmasis Monrealio meras \xc5\xbdakas Vigeras (Jacques Viger (1787\xe2\x80\x931858)) klev\xc4\x85 apib\xc5\xabdino taip: \xe2\x80\x9em\xc5\xabs\xc5\xb3 mi\xc5\xa1k\xc5\xb3 karalius; ... Kanados \xc5\xbemoni\xc5\xb3 simbolis\xe2\x80\x9c._NEWLINE_Klevo lapas vis labiau \xc4\x97m\xc4\x97 \xc4\xafsigal\xc4\x97ti kaip nacionalinis simbolis. 1868 m. jis pateko \xc4\xaf Ontarijo ir Kvebeko herbus. 1921 m. jis buvo \xc4\xaftrauktas ir \xc4\xaf Kanados herb\xc4\x85. _NEWLINE_Istori\xc5\xa1kai auksinis klevo lapas yra Ontarijo simbolis, o \xc5\xbealias \xe2\x80\x93 Kvebeko. _NEWLINE_1867 m. kanadietis dain\xc5\xb3 k\xc5\xabr\xc4\x97jas Alexander Muir suk\xc5\xabr\xc4\x97 patriotin\xc4\x99 dain\xc4\x85 \xe2\x80\x9eThe Maple Leaf Forever\xe2\x80\x9c ('Klevo lapas visiems laikams'), kuri tapo neoficialiu angliakalb\xc4\x97s Kanados himnu. Nuo 1871 iki 1901 m. klevo lapas buvo kaldinamas ant vis\xc5\xb3 Kanados monet\xc5\xb3, o po 1901 m. \xe2\x80\x93 ant 1 cento (penso) monet\xc5\xb3._NEWLINE_Klevo lapus kaip pulk\xc5\xb3 simbolius naudojo dar XIX a. Pvz., Antrojo b\xc5\xabr\xc5\xb3 karo metu (1899-1902 m.) kanadie\xc4\x8diai kareiviai ant savo kam\xc5\xa1tini\xc5\xb3 \xc5\xa1alm\xc5\xb3 ne\xc5\xa1iojo klevo lapo emblemas. Pirmojo pasaulinio karo metais Kanados karini\xc5\xb3 paj\xc4\x97g\xc5\xb3 emblem\xc5\xb3 pagrindu da\xc5\xbeniausia b\xc5\xabdavo klevo lapas.  _NEWLINE_Klevo lapas galutinai \xc4\xafsitvirtino kaip visos Kanados nacionalinis simbolis 1965 m., kai buvo priimta nacionalin\xc4\x97 Kanados v\xc4\x97liava, pakeitusi iki tol naudot\xc4\x85 raudon\xc4\x85j\xc4\x85 Kanados v\xc4\x97liav\xc4\x85 (angl. Canadian Red Ensign). Klevo lapas su vienuolika smaigali\xc5\xb3 Kanados v\xc4\x97liavoje labai stilizuotas, nebeturi r\xc5\xab\xc5\xa1ini\xc5\xb3 po\xc5\xbeymi\xc5\xb3. Anks\xc4\x8diau oficialiai naudoti klevo lapo simboliai da\xc5\xbeniausia tur\xc4\x97davo trump\xc4\x85 lapkot\xc4\xaf ir vir\xc5\xa1 30 smaigali\xc5\xb3. Stilizuotas apibendrintas atstovauja visas 10 Kanadoje augan\xc4\x8di\xc5\xb3 vietini\xc5\xb3 r\xc5\xab\xc5\xa1i\xc5\xb3, tad tinka visoms Kanados provincijoms, nes jose auga bent viena i\xc5\xa1 t\xc5\xb3 r\xc5\xab\xc5\xa1i\xc5\xb3. _NEWLINE_Dabar klevo lapas naudojamas Kanados v\xc4\x97liavoje, \xc4\xafvairi\xc5\xb3 Kanados kompanij\xc5\xb3 bei sporto komand\xc5\xb3 logotipuose. Pvz., \xe2\x80\x9eAir Canada\xe2\x80\x9c, \xe2\x80\x9eMcDonald's Canada\xe2\x80\x9c, \xe2\x80\x9eGeneral Motors Canada\xe2\x80\x9c kompanij\xc5\xb3, Toronto \xe2\x80\x9eMaple Leafs\xe2\x80\x9c ir Toronto FC sporto klub\xc5\xb3 logotipuose._NEWLINE_Klevo lapo simbolius Kanados federalin\xc4\x97s vyriausyb\xc4\x97 naudoja savo svetain\xc4\x97se. _NEWLINE_Nuo 1979 m. Kanados Karali\xc5\xa1koji monet\xc5\xb3 kalykla (Royal Canadian Mint) kaldina auksines, sidabrines, platinines ir palad\xc5\xbeio kaupiam\xc4\x85sias monetas, kurios oficialiai vadinamos \xe2\x80\x9eKlevo lapais\xe2\x80\x9c (angl. Maple Leaf), nes ant jose pavaizduotas klevo lapas.\n_START_SECTION_\nKitos \xc5\xa1alys\n_START_PARAGRAPH_\nItalijos miestas Kampobasas nuo Antrojo pasaulinio karo pabaigos, kai Kanados daliniai \xc4\xafsiver\xc5\xbe\xc4\x97 \xc4\xaf miest\xc4\x85 ir i\xc5\xa1vadavo j\xc4\xaf nuo vokie\xc4\x8di\xc5\xb3 kariuomen\xc4\x97s, vadinamas \xe2\x80\x9eKlevo lapo miestu\xe2\x80\x9c. Mieste auga labai daug klev\xc5\xb3._NEWLINE_JAV miestas Kartagena (Carthago, Mis\xc5\xabris) vadinamas Amerikos Klevo lapo miestu (America's Maple Leaf City). Nuo 1966 m. Kartagenoje kiekvien\xc4\x85 spal\xc4\xaf vyksta Klevo lap\xc5\xb3 festivalis (Maple Leaf Festival). Savait\xc4\x99 trunkanti \xc5\xa1vent\xc4\x97 pavadinta pagal mieste gausiai augan\xc4\x8dius klevus, kuri\xc5\xb3 lapai tuo metu kei\xc4\x8dia spalv\xc4\x85 \xc4\xaf rudeni\xc5\xa1kas raudon\xc4\x85, oran\xc5\xbein\xc4\x99 ir gelton\xc4\x85._NEWLINE_Gou\xc5\xa1eno (Goshen) mieste (JAV, Indiana) esantis Gou\xc5\xa1eno koled\xc5\xbeas turi emblem\xc4\x85 klevo lap\xc4\x85, d\xc4\x97l ko \xc5\xa1io koled\xc5\xbeo sportin\xc4\x97s komand\xc5\xb3 pavadinimas yra \xe2\x80\x9eKlevo lapai\xe2\x80\x9c (Maple Leafs)._NEWLINE_Auksinis klevo lapas buvo pavaizduotas Sama\xc4\x8dio miestelio (suom. Sammatti, Suomija), dabar tapusio Lohjos miesto dalimi, herbe.\n_START_SECTION_\nKlevo lapas kaip eismo \xc5\xbeenklas\n_START_PARAGRAPH_\nEstijoje nepatyr\xc4\x99 vairuotojai turi tur\xc4\x97ti ant automobilio matomoje vietoje u\xc5\xbeklijuot\xc4\x85 \xc5\xbeenkl\xc4\x85 su \xc5\xbealiu klevo lapu.._NEWLINE_Tas pats galioja ir Lietuvoje. \xc5\xbdalio lapo \xc5\xbeenkl\xc4\x85 ant automobilio turi tur\xc4\x97ti nepatyr\xc4\x99 (turintys ma\xc5\xbeiau kaip 2 metus sta\xc5\xbeo) vairuotojai, kurie paprastuose keliuose negali va\xc5\xbeiuoti grei\xc4\x8diau kaip 80 km/val., o magistral\xc4\x97se - vir\xc5\xa1yti 100 km/val. greit\xc4\xaf."